N á v r h

Z á k o n

z ............... 2006,
ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov 

Národná rada Slovenskej republiky sa uzniesla na tomto zákone:

Čl. I 

Zákon č. 513/1991 Zb. Obchodný zákonník v znení zákona č. 264/1992 Zb., zákona č. 600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995 Z. z., zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. z., zákona Národnej rady Slovenskej republiky č. 373/1996 Z. z., zákona č. 11/1998 Z. z., zákona č. 127/1999 Z. z., zákona č. 263/1999 Z. z., zákona č. 238/2000 Z. z., zákona č. 147/2001 Z. z., zákona č. 500/2001 Z. z., zákona č. 426/2002 Z. z., zákona č. 510/2002 Z. z., zákona č. 526/2002 Z. z., zákona č. 530/2003 Z. z., zákona č. 432/2004 Z. z. a zákona č. 315/2005 Z. z. sa mení a dopĺňa takto:  

1.	V § 2 ods. 3 sa na konci pripája táto veta: „Právnická osoba alebo fyzická osoba musí byť vlastníkom alebo musí mať oprávnenie užívať nehnuteľnosť alebo časť nehnuteľnosti, na ktorej je jej sídlo alebo miesto podnikania.“. 

2.	V § 3a sa za odsek 2 vkladá nový odsek 3, ktorý znie : 
„(3) Údaje podľa odseku 1 a podľa § 9 ods. 4 je podnikateľ povinný uvádzať aj na svojej internetovej stránke.“. 

3.	V § 13 ods. 5 sa na konci vypúšťajú slová “zapísaný v obchodnom registri“.

4.	Za § 27 sa za odsek 7 dopĺňa odsek 8, ktorý znie :
„(8) Ak je nesúlad medzi údajmi a listinami, ktoré boli zverejnené v štátnom jazyku a údajmi a listinami zverejnenými v inom jazyku ako štátnom jazyku, nemožno voči tretím osobám namietať znenie zverejnené v inom ako štátnom jazyku. Tretie osoby sa môžu odvolávať na znenie zverejnené v inom ako štátnom jazyku, ak zapísaná osoba nepreukáže, že tretím osobám bolo známe znenie uverejnené v štátnom jazyku.“. 
    
5.	V § 68 ods. 2 sa slová „ak sa zamietol návrh na vyhlásenie konkurzu pre nedostatok majetku, alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty,“ nahrádzajú slovami „ak sa konkurzné konanie zastavilo pre nedostatok majetku, alebo ak bol konkurz zrušený pre nedostatok majetku,“.

6.	V § 68 ods. 3 písmeno d) znie:
„d) zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku,“.

7.	V § 68 ods. 4 druhá veta znie: 
„Ak bolo konkurzné konanie zastavené pre nedostatok majetku alebo ak bol konkurz zrušený pre nedostatok majetku alebo ak po ukončení konkurzného konania nezostane spoločnosti žiaden majetok, vykoná súd na základe právoplatného rozhodnutia výmaz spoločnosti z obchodného registra.“.

8.	V § 68 ods. 6 sa vkladá nové písmeno f), ktoré znie:
„f) spoločnosť nie je vlastníkom ani nie je oprávnená užívať nehnuteľnosť alebo časť nehnuteľnosti, na ktorej je jej sídlo.“.

9.	V § 68 ods. 9 sa slová „ak sa nepreukáže opak“ nahrádzajú slovami „ibaže ten, kto osvedčí právny záujem, preukáže pred rozhodnutím súdu o zrušení spoločnosti opak.“.

10.	§ 68 sa dopĺňa odsekom 12, ktorý znie:
„(12) Ak súd rozhodol o zrušení spoločnosti s likvidáciou podľa § 68 ods. 6 písm. f), ako sídlo likvidovanej spoločnosti sa zapíše do obchodného registra adresa bydliska alebo sídla likvidátora, prípadne adresa jeho kancelárie, ak ide o osobu zapísanú do zoznamu správcov vedenom podľa osobitného zákona.“.

11.	V § 71 ods. 4 sa slová „zoznamu správcov podstaty vedeného podľa osobitného predpisu“ nahrádzajú slovami „zoznamu správcov vedeného podľa osobitného zákona“.

12.	V § 72 odsek 2 znie:
„(2) Ak likvidátor zistí predlženie alebo platobnú neschopnosť likvidovanej spoločnosti, v lehote ustanovenej osobitným zákonom podá návrh na vyhlásenie konkurzu; návrh podá v mene likvidovanej spoločnosti.“.

13.	V § 114 ods. 3 sa na konci pripája táto veta : „Ako spoločník tohto obchodného podielu sa do obchodného registra zapisuje ten, koho spomedzi seba určia tí, ktorým obchodný podiel spoločne patrí.“.

14.	§ 163 sa dopĺňa odsekom 4, ktorý znie:
„(4) Ak sa má spoločnosť založiť na základe výzvy na upisovanie akcií, môže zakladateľská zmluva alebo zakladateľská listina výslovne pripustiť možnosť účinného upisovania akcií, ak do konca lehoty vyhlásenej vo výzve na upisovanie akcií nedosiahne hodnota upísaných akcií výšku navrhovaného základného imania, najmenej však hodnotu základného imania ustanovenú zákonom.“.

15.	§ 167 ods. 1 sa na konci pripájajú tieto slová „alebo zakladateľská zmluva alebo zakladateľská listina výslovne pripúšťa možnosť účinného upisovania akcií ak do konca lehoty vyhlásenej vo výzve na upisovanie akcií nedosiahne hodnota upísaných akcií výšku navrhovaného základného imania a hodnota upísaných akcií dosiahla najmenej hodnotu základného imania ustanovenú zákonom.“.

16.	V § 171 ods. 2 sa slovo „zvýšenia“ nahrádza slovom „zmeny“.

17.	V § 184 ods. 2 prvá veta znie: 
„Valné zhromaždenie sa koná najmenej raz za rok v lehote určenej stanovami a zvoláva ho predstavenstvo, ak tento zákon alebo osobitný zákon neustanovujú inak, a to v lehote a spôsobom určeným stanovami alebo osobitným zákonom.“.

18.	V § 187 ods. 1 písmeno k) znie: 
„k) rozhodnutie o ďalších otázkach, ktoré tento zákon, osobitný zákon alebo stanovy zahŕňajú do pôsobnosti valného zhromaždenia,“.

19.	V § 187 ods. 2 sa v prvej vete sa za slovami „zrušení spoločnosti“ spojka „alebo“ nahrádza čiarkou a za slovami „zmene právnej formy“ sa vkladajú slová „alebo rozhodnutia podľa osobitného zákona“.

20.	§ 192 sa dopĺňa odsekom 3, ktorý znie:
„(3) Predstavenstvo je povinné v správe o podnikateľskej činnosti spoločnosti a stave jej majetku uviesť celkovú sumu odmien, funkčné pôžitky a ďalších výhod, ktoré boli poskytnuté členom predstavenstva a členom dozornej rady.“.

21.	V § 204 ods. 2 sa vypúšťa slovo „kótovaných“.

22.	§ 206 sa dopĺňa odsekom 4, ktorý znie:
„(4) Ak spoločnosť zvyšuje základné imanie výlučne peňažnými vkladmi a sú splnené podmienky podľa § 203 ods. 3 zvyšuje sa základné imanie splatením menovitej hodnoty upísaných akcií alebo jej časti upisovateľom podľa § 204 ods. 2. Predstavenstvo je povinné podať návrh na zápis zvýšenia základného imania do obchodného registra do 30-tich dní odo dňa uplynutia lehoty určenej uznesením valného zhromaždenia na splatenie menovitej hodnoty upísaných akcií alebo jej časti; odsek 3 sa nepoužije.“.

23.	V § 254 ods. 2 písmeno b) znie:
„b) zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku,“.

24.	V § 668 odsek 3 znie :
„(3) Dĺžka výpovednej lehoty pri výpovedi danej v priebehu prvého roka trvania zmluvy je jeden mesiac, pri výpovedi danej v priebehu druhého roka je dva mesiace a ak zmluva trvá tri a viac rokov je výpovedná lehota tri mesiace. Zmluvné strany sa môžu dohodnúť na predĺžení výpovednej lehoty.“. 

25.	Za § 768d sa vkladá § 768e, ktorý znie:
„§ 768e
(1) Tam, kde sa v obchodnom zákonníku hovorí o zastavení konkurzného konania pre nedostatok majetku, rozumie sa tým aj zamietnutie návrhu na vyhlásenie konkurzu pre nedostatok majetku a opačne.
(2) Tam, kde sa v obchodnom zákonníku hovorí o zrušení konkurzu z dôvodu, že majetok úpadcu nestačí na úhradu výdavkov a odmenu správcu konkurznej podstaty, rozumie sa tým aj zrušenie konkurzu pre nedostatok majetku a opačne.“.

26.	Slová „zamietnutím návrhu na vyhlásenie konkurzu pre nedostatok majetku“ vo všetkých tvaroch sa v celom texte zákona nahrádzajú slovami „zastavením konkurzného konania pre nedostatok majetku “ v príslušnom tvare.

27.	V prílohe sa vkladá nový bod 5, ktorý znie:
„5. Smernica Rady 86/653/EHS z 18.12.1986 o o koordinácii právnych predpisov členských štátov týkajúcich sa samostatných obchodných zástupcov (Úradný vestník Európskych spoločenstiev v L 382 z 31. decembra 1986; mimoriadne slovenské vydanie SK 06-V01-2004),“

Doterajšie body 5 až 7 sa označia ako body 6 až 8.

Čl. II.
Tento zákon nadobúda účinnosť 1.júla 2006, s výnimkou bodov 2 a 3, ktoré nadobudnú účinnosť 1.januára 2007.